עקיבא פרבר

עקיבא פרבר (16 בפברואר 1953 – 14 בדצמבר 2016) היה ספורטאי ספורט נכים ישראלי.

ביוגרפיה 
פרבר נולד בקיבוץ אפק לאליעזר ורבקה פרבר. בגיל צעיר חלה בשיתוק ילדים ועם הקמת מרכז הספורט השיקומי של איל"ן בחיפה, החל להתאמן בספורט נכים. ב-1970 החל להשתתף בתחרויות, התחרה באליפויות ישראל בטניס שולחן לנכים והיה שחיין מצטיין בסגנון חתירה. במסגרת אימוניו היה פעיל גם בכדורסל כיסאות גלגלים ובסייף.

באולימפיאדת הנכים היידלברג (1972) התחרה בשחייה ובטניס שולחן. במשחה 25 מטר בסגנון חופשי דורג במקום התשיעי ובמשחה 25 מטר בסגנון גב סיים במקום ה-14 ולא העפיל לגמר. בתחרויות טניס שולחן התחרה כשחקן יחיד ובמסגרת משחק זוגות (עם מתי אנג'ל) ובשתי התחרויות סיים ברבע הגמר.

במשחקים הפאראלימפיים אטלנטה (1996) התחרה בכדורת דשא, השתתף בחמישה מקצים ולא העפיל למשחקי הגמר.

היה אלוף ישראל וחבר נבחרת ישראל בבוצ'יה. ההתאחדות הישראלית לספורט נכים קראה לזכרו את טורניר הבוצ'יה השנתי.

בסוף שנות השבעים החל לעבוד בבית לוחמי הגטאות, תחילה בהנהלת חשבונות, ומ-1982 בספריית המוזיאון. בשנות התשעים מונה לאחראי תחום התקשורת במוזיאון. היה נשוי לנחמה פרבר ואב לשתי בנות.

קישורים חיצוניים
 בית לוחמי הגטאות אבל על פטירתו הפתאומית של עקיבא פרבר
 פירוט השתתפותו בתחרויות המשחקים הפאראלימפיים באתר הרשמי של IPC

הערות שוליים

ספורטאים פאראלימפיים ישראלים
שחיינים נכים ישראלים
ספורטאים ישראלים במשחקים הפאראלימפיים אטלנטה (1996)
שחקני טניס שולחן נכים ישראלים
שחקני כדורת דשא פאראלימפיים
אפק (קיבוץ): אישים
ספורטאי איל"ן
ישראלים שנולדו ב-1953
ישראלים שנפטרו ב-2016